KIRJALLINEN KYSYMYS E-0942/00

esittäjä(t): Bart Staes (Verts/ALE) komissiolle

(29. maaliskuuta 2000)

Aihe: Suolakyllästeiden käyttö puunkäsittelyssä

Suolakyllästeiden (wolmanzouten) käytöllä puunkäsittelyssä (kyllästetty puu) on ihmisille ja ympäristölle vakavia seurauksia. Suolakyllästeet sisältävät erittäin myrkyllistä arseenia, kromi IV:ää ja kuparia. Kyllästettyä puuta käytetään muun muassa leikkimökkien, aitojen, lelujen, pergoloiden, puutarhakalusteiden ja ratapölkkyjen valmistuksessa.

Vuoden 2000 helmikuusta lähtien ei Alankomaissa enää saa myydä kyllästetystä puusta valmistettuja tuotteita. Valtioneuvosto on päätöksellään lisäksi kieltänyt kyllästetyn puun silppuamisen. Kyllästettyä puuta ei myöskään saa käyttää sähkökeskusten energianlähteenä, lastulevyjen ja eläinrehujen valmistusaineena, katemateriaalina puutarhoissa ja puiden ympärillä tai karjasuojissa olkien korvikkeena.

Lehtitietojen mukaan Alankomaiden viranomaiset ovat kuitenkin ummistaneet silmänsä syöpää aiheuttavan puusilpun viemiselle muihin jäsenvaltioihin, missä sitä käytetään lastulevyjen, lelujen ja muiden vastaavien tuotteiden valmistuksessa. Viranomaisten toiminta on siten usean EU:n direktiivin kirjaimen ja hengen vastaista.

1. Onko komissio tietoinen, että syöpää aiheuttavaa puusilppua viedään Alankomaista muihin jäsenvaltioihin?

a) Jos vastaus on myönteinen, mistä jäsenvaltioista on kyse?

b) Jos vastaus on kielteinen, aikooko komissio tutkia asiaa, kun otetaan huomioon silpun ihmiselle ja luonnolle kielteiset vaikutukset ja usean EU:n direktiivin rikkominen?

2. Onko komissio saanut suolakyllästeiden ja painekyllästetyn puun tuottajilta ja maahantuojilta asetuksen N:o 142/97 mukaisen selvityksen kaikista olennaisista saatavilla olevista tiedoista, jotka koskevat ihmisten ja ympäristön altistumista arseenihapolle (tai sen suoloille)? Jos vastaus on kielteinen, mihin toimiin komissio on ryhtynyt asetuksen N:o 142/97 asianmukaisen täytäntöönpanon varmistamiseksi?

3. Katsooko komissio, että rakennus- ja purkujätteiden painekyllästetty puu tulisi kerätä talteen ja käsitellä ongelmajätteenä direktiivin 91/689/ETY mukaisesti?

a) Jos vastaus on kielteinen, miksi komissio ei pidä painekyllästettyä puuta ongelmajätteenä?

b) Jos vastaus on myönteinen, käsitelläänkö painekyllästettyä puuta jäsenvaltioissa myös tosiasiallisesti ongelmajätteenä?

Erkki Liikasen komission puolesta antama vastaus

(9. kesäkuuta 2000)

1. Komission tiedossa ei ole, että arseenilla, kromilla ja kuparilla käsitellystä puusta tehtyä puusilppua vietäisiin Alankomaista muihin jäsenvaltioihin. Mainittuja aineita saa käyttää yhteisössä puun käsittelyyn eräin ehdoin. Asiasta säädetään tiettyjen vaarallisten aineiden ja valmisteiden markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä annetun direktiivin 76/769/ETY muuttamisesta kahdeksannen kerran 21 päivänä joulukuuta 1989 annetussa neuvoston direktiivissä 89/677/ETY(1).

Jos direktiivissä säädettyä menettelyä noudatetaan, puusilpun vienti ei ole yhteisön säädösten vastaista. Puusilpun kaltaisten jätteiden vienti kuuluu Euroopan yhteisössä, Euroopan yhteisöön ja Euroopan yhteisöstä tapahtuvien jätteiden siirtojen valvonnasta ja tarkastamisesta 1 päivänä helmikuuta 1993 annetun neuvoston asetuksen (ETY) N:o 259/93(2) soveltamisalaan. Kierrätykseen vietäväksi puusilpuksi soveltuvat aineet on lueteltu mainitun asetuksen liitteessä III otsikon AC 170 alla: käsitellyt korkki- ja puujätteet. Jäte voidaan siis siirtää sillä ehdolla, että siirtämisestä ilmoitetaan jäsenvaltioille, joita siirtäminen koskee, eli vientimaalle, tuontimaalle ja mahdollisille läpikulkumaille ja ettei siirtämistä koskevia vastalauseita esitetä. Viranomaisilla on oikeus esittää vastalause vain tietyin perustein, esimerkiksi jos jätettä ei voida käsitellä määrämaassa ympäristön kannalta turvallisella tavalla.

Tässä vaiheessa ei ole viitteitä siitä, että asiaa olisi aiheellista alkaa tutkia, kuten arvoisa parlamentin jäsen vaatii.

2. Komissiolle on toimitettu tiettyjä olemassa olevia aineita koskevien tietojen luovuttamisesta neuvoston asetuksen (ETY) N:o 793/93 mukaisesti 27 päivänä tammikuuta 1997 annetun komission asetuksen (EY) N:o 142/97(3) mukaisesti arseenihappoa koskevia tietoja. Komissio käytti tietoja tehdessään tutkimusta vaaroista, jotka liittyvät arseenin käyttöön puunsuojauksessa. Tutkimuksessa havaittiin joitakin arseenia sisältävien puunsuoja-aineiden käyttöön liittyviä huolestuttavia seikkoja, jotka koskivat pääasiassa mainitun kaltaisilla suoja-aineilla käsitellyn puun hävittämisen pitkäaikaisvaikutuksia. Tutkimuksen yhteydessä ei kuitenkaan havaittu, että ihmiset olisivat välittömässä vaarassa. Valmistajat ovat ehdottaneet vaarojen poistamista vapaaehtoisella sopimuksella. Komissio tarkastelee ehdotusta. Komissio pohtii lisäksi, onko tarpeen antaa puunsuoja-aineissa käytettävän arseenin markkinoille saattamista ja käyttöä koskevia lisärajoituksia, jotka liittyisivät tiettyjen vaarallisten aineiden ja valmisteiden markkinoille saattamisen ja käytön rajoituksia

koskevien jäsenvaltioiden lakien, asetusten ja hallinnollisten määräysten lähentämisestä 27 päivänä heinäkuuta 1976 annettuun neuvoston direktiiviin 76/769/ETY(4). Puunsuoja-aineet kuuluvat myös biosidituotteiden markkinoille saattamisesta annetun direktiivin 98/8/EY soveltamisalaan. Komissio aikoo toteuttaa lähiaikoina toimenpiteitä kyseisen direktiivin täytäntöönpanemiseksi, ja puunsuoja-aineiden arviointi on keskeisellä sijalla. Arvioinnin tulosten perusteella harkitaan, onko tarpeen tehdä kyseisten biosidien markkinoille saattamisen lisärajoituksia koskeva direktiiviehdotus.

3. Vaaralliset jätteet määritellään 12 päivänä joulukuuta 1991 annetun neuvoston direktiivin 91/689/ETY(5) 1 artiklan 4 kohdan ensimmäisessä alakohdassa jätteiksi, jotka sisältyvät vaarallisten jätteiden luetteloon. Luettelo on vahvistettu 22 päivänä joulukuuta 1994 tehdyllä neuvoston päätöksellä 94/904/EY(6). Vaarallisten jätteiden luettelossa ei mainita rakennus- ja purkujätteiden kyllästettyä puuta. Asia ei siksi kuulu direktiivin 91/689/ETY soveltamisalaan.

Mainitun direktiivin 1 artiklan 4 kohdan toisessa alakohdassa säädetään, että vaarallisiksi jätteiksi katsotaan myös muut jätteet, joilla jäsenvaltio katsoo olevan yhden tai useamman ominaisuuksista, jotka luetellaan direktiivin liitteessä III. Jäsenvaltioiden on ilmoitettava tällaisista tapauksista komissiolle, ja komission on tarkistettava ne vaarallisten jätteiden luettelon mahdolliseksi mukauttamiseksi. Komissio on saanut tähän mennessä ilmoitukset Yhdistyneeltä kuningaskunnalta ja Itävallalta, jotka katsovat kyllästetyn puun (ainakin osittain) vaaralliseksi jätteeksi. Komissio tarkistaa nämä ilmoitukset osana vaarallisten jätteiden luettelon laajempaa tarkistamista noin 300 ilmoituksen perusteella. Komissio aikoo tehdä ennen vuoden loppua luettelon tarkistamista koskevan ehdotuksen komitealle, joka on perustettu jätteistä 15 päivänä heinäkuuta 1975 annetun neuvoston direktiivin 75/442/ETY(7) muuttamisesta 18 päivänä maaliskuuta 1991 annetun neuvoston direktiivin 91/156/ETY(8) 18 artiklalla, jotta komitea antaa asiasta lausuntonsa. Ehdotuksessa otetaan huomioon Yhdistyneen kuningaskunnan ja Itävallan ilmoitusten arviointi.

Riippumatta siitä, katsotaanko kyllästetty puu vaaralliseksi jätteeksi vai ei, sitä on hyödynnettävä ja se on hävitettävä direktiivin 75/442/ETY 4 artiklan säännöksiä noudattaen, eli vaarantamatta ihmisten terveyttä ja käyttämättä menettelytapoja, jotka voivat vahingoittaa ympäristöä, ja erityisesti niin, ettei vaaranneta vesistöjä, ilmaa, maaperää, kasveja tai eläimiä, tuoteta melu- tai hajuhaittoja tai vahingoiteta maaseutua tai erityisalueita.

Komissio kehottaa arvoisaa parlamentin jäsentä tutustumaan lisäksi kirjalliseen kysymykseen E-0941/00 annettuun vastaukseen.

(1) EYVL L 398, 30.12.1989.

(2) EYVL L 30, 6.2.1993.

(3) EYVL L 25, 28.1.1997.

(4) EYVL L 262, 27.9.1976.

(5) EYVL L 377, 31.12.1991.

(6) EYVL L 356, 31.12.1994.

(7) EYVL L 78, 26.3.1991.

(8) EYVL L 194, 25.7.1975.